שוברים את המונופול של חברת החשמל?
הממשלה מרימה את השאלטר ופותחת בתחרות במשק החשמל: שר האוצר שטייניץ ושר התשתיות הלאומיות לנדאו דיווחו הבוקר כי אישרו אמש מתווה אשר מסיר את החסם להקמת תחנות כח פרטיות במשק החשמל בישראל.
על פי הערכות כלכלני האוצר, משמעות הצעד תהיה הקמת תחנות בהספק של כ-2000 מגה-וואט בשלוש השנים הקרובות, דבר שיתרום להגברת כושר הייצור במשק החשמל וגם יביא להוזלה משמעותית במחירים, לטענת האוצר. במסגרת המתווה המדינה תגבה תשלומים ליצרני החשמל הפרטיים במקרה בו מנהל המערכת לא יעמוד בהתחייבות להעביר את התשלומים. כמנוע להאצת המשק ההסדר יינתן רק לחברות שיבצעו סגירה פיננסית במהלך השנתיים וחצי הקרובות.
"ייצור חשמל בכמויות אלו על ידי היצרנים הפרטיים תאפשר את הגברת ההשקעות והאצת הצמיחה במשק, באופן מיידי, תוך הגברת האמינות של מערכת החשמל ואף תאפשר בעתיד להפחית את תעריפי החשמל לצרכנים העסקיים והפרטיים", אמר שטייניץ עם אישור הצעד.
באוצר הבהירו עוד כי ההתחייבות לפרוע את התשלומים ליצרני החשמל הפרטיים אינה גורעת מחובת חברת החשמל לבצע את כל התשלומים לפי קביעת רשות החשמל.